2018. gada 5. jūnijā Noteikumi Nr. 319

Rīgā (prot. Nr. 27 22. §)

**Grozījumi Ministru kabineta 2015. gada 10. marta noteikumos Nr. 125 "Valsts un Eiropas Savienības atbalsta piešķiršanas kārtība sabiedrības virzītas vietējās attīstības stratēģiju sagatavošanai un īstenošanai"**

Izdoti saskaņā ar

Lauksaimniecības un

lauku attīstības likuma

5. panta ceturto un septīto daļu

1. Izdarīt Ministru kabineta 2015. gada 10. marta noteikumos Nr. 125 "Valsts un Eiropas Savienības atbalsta piešķiršanas kārtība sabiedrības virzītas vietējās attīstības stratēģiju sagatavošanai un īstenošanai" (Latvijas Vēstnesis, 2015, 59. nr., 2017, 199. nr.) šādus grozījumus:

1.1. aizstāt 47.2. apakšpunktā vārdus "sniedz rakstiskas procedūras veidā, atzinumu paraksta" ar vārdiem "sniedz vai lēmumu par projektu atbilstību vietējās attīstības stratēģijai pieņem rakstiskas procedūras veidā, atzinumu vai lēmumu paraksta";

1.2. izteikt 47.4.4. apakšpunktu šādā redakcijā:

"47.4.4. veic starpposma novērtējumu par periodu no vietējās attīstības stratēģijas īstenošanas sākuma līdz šo noteikumu 48. punktā minēto nosacījumu pilnīgai izpildei, bet ne vēlāk kā līdz 2018. gada 31. decembrim un novērtē vietējās attīstības stratēģijas rīcību rezultātu rādītāju izpildi, publiskā finansējuma izlietojumu un tā ietekmi uz mērķu un rezultātu sasniegšanu. Starpposma novērtējumu Lauku atbalsta dienestā iesniedz ne vēlāk kā līdz 2019. gada 1. februārim;";

1.3. izteikt 48. punktu šādā redakcijā:

"48. Vietējā rīcības grupa, kurai piešķirts atbalsts vietējās attīstības stratēģijas īstenošanai, var saņemt papildu atbalstu, ja tā saskaņā ar šo noteikumu 47.4.4. apakšpunktā minētajā starpposma novērtējumā iegūto informāciju ir izpildījusi šādus nosacījumus:

48.1. ir sasniegusi vietējās attīstības stratēģijā noteiktos rīcību rezultātu rādītājus vismaz 85 procentu apmērā, ietverot apstiprinātajos projektos plānoto rīcību rezultātu rādītāju vērtības, vai ir pamatots iemesls, kādēļ rīcību rezultātu rādītāji nav izpildīti noteiktajā apjomā (attiecināms, ja rīcību rezultātu rādītāji izpildīti vismaz 65 procentu apmērā);

48.2. ir izlietoti vismaz 85 procenti no vietējās attīstības stratēģijas īstenošanai piešķirtā atbalsta (neietverot vietējās rīcības grupas darbības nodrošināšanai un teritorijas aktivizēšanai apstiprināto publisko finansējumu) – projekti ir apstiprināti vai pabeigti un ir sākta uzraudzība – vai ir pamatots iemesls, kādēļ vietējās attīstības stratēģijas īstenošanai piešķirtais atbalsts nav izlietots noteiktajā apmērā (attiecināms, ja vietējās attīstības stratēģijas īstenošanai piešķirtais atbalsts ir izlietots vismaz 65 procentu apmērā).";

1.4. aizstāt 50. punktā vārdus "(kopijas) iesniegšanas Lauku atbalsta dienestā informē Lauku atbalsta dienestu par" ar vārdiem "pieņemšanas saskaņo ar Lauku atbalsta dienestu";

1.5. papildināt 51. punktu ar ceturto teikumu šādā redakcijā:

"Šo noteikumu 48. punktā minētajā gadījumā Zemkopības ministrija nosūta vietējai rīcības grupai komitejas lēmumu par vietējās attīstības stratēģijas apstiprināšanu."

2. Šo noteikumu 1.4. apakšpunkts stājas spēkā 2018. gada 1. augustā.

Ministru prezidents Māris Kučinskis

Zemkopības ministra vietā –

finanšu ministre Dana Reizniece-Ozola